የጤፍ ባለቤትነት ለኢትዮጵያ እንዲመለስ የተቋቋመው የሚኒስትሮች ቡድን ውሳኔዎች አሳለፈ
የኔዘርላንድ ኩባንያ የኢትዮጵያ መለያ የሆነውን ጤፍ በባለቤትነት ማስመዝገቡ በኢትዮጵያውያን ዘንድ ቁጣ የቀሰቀሰ በመሆኑ፣ የባለቤትነት መብቱን ወደ አገሩ እንዲመልስ መንግሥት ያቋቋመው የሚኒስትሮች ቡድን በሦስት ጉዳዮች ላይ ውሳኔ አሳለፈ፡፡ የውጭ ጉዳይ ሚኒስቴር፣ በግብርና ሚኒስቴር ሥር የሚገኙት የግብርና ምርምር ኢንስቲትዩትና የብዝኃ ሕይወት ጥበቃ ኢንስቲትዩት፣ ሳይንስና ቴክኖሎጂ ሚኒስቴርና የኢትዮጵያ አዕምሯዊ ንብረት ጽሕፈት ቤት የሚገኙበት ቡድን የጤፍ ባለቤትነትን ወደ ኢትዮጵያ መመለስ ያስችላሉ ያላቸው ነጥቦች ላይ ከመከረ በኋላ ውሳኔ አሳልፏል፡፡የኢትዮጵያ አዕምሯዊ ንብረት ጽሕፈት ቤት ተጠባባቂ ዋና ዳይሬክተር አቶ ኤርሚያስ የማነብርሃን የካቲት 1 ቀን 2010 ዓ.ም. ለጋዜጠኞች እንዳሉት፣ ውሳኔ የተላለፈባቸው ሦስት ጉዳዮች ናቸው፡፡ የመጀመርያው ክስ በመመሥረት የጤፍ የባለቤትነት መብትን ወደ አገር ቤት መመለስ ነው፡፡ሁለተኛው ከሕጋዊ ዕርምጃው ጎን ለጎን ዲፕሎማሲያዊ ዕርምጃ መውሰድ ሲሆን፣ ሦስተኛው ደግሞ የተቀመጠው ሕዝባዊ ዘመቻ ማካሄድ ነው፡፡አቶ ኤርሚያስ እንደገለጹት፣ ሥራው በአንድ መሥሪያ ቤት ሊከናወን የማይችል በመሆኑ የተለያዩ መሥሪያ ቤቶች ያሉበት ቡድን ተቋቁሟል፡፡ ቡድኑ በዋናነት ሥራዎችን የሚከታተል ነው፡፡ የውጭ ጉዳይ ሚኒስቴር የዲፕሎማሲውን፣ የሕግ ብይን የአዕምሯዊ ንብረት ጽሕፈት ቤት ሕጋዊ ዕርምጃ እንዴት እንደሚወሰድ የቴክኒክ ሰነድ ያዘጋጃል፣ ጤፍ ዱቄት እስኪሆን ድረስ ያለውን ሒደት እስከ መጨረሻው ያመለክታል፡፡ የኔዘርላንድ ኩባንያ ሔልዝ ኤንድ ፐርፎርማንስ ፉድ ኢንተርናሽናል ቢቪ ከዓመታት በፊት ከኢትዮጵያ ብዝኃ ሕይወት ጥበቃ ኢንስቲትዩትና ከግብርና ምርምር ኢንስቲትዩት ጋር የጤፍ ምርምርን ለመደገፍ፣ ለባለሙያዎች የትምህርት ዕድል ለመስጠት፣ ጤፍ በአውሮፓ ሲዘራ በሔክታር አሥር ዩሮ ለመክፈል፣ ከተጣራ ትርፉም አምስት በመቶ ለመክፈል ውል ገብቶ የተወሰነ ኩንታል የጤፍ ዝርያዎችን ወስዶ ነበር፡፡ነገር ግን ኩባንያው ለገባው ውል ተገዥ ሳይሆን፣ ከአውሮፓ ፓተንት ጽሕፈት ቤት አዲና፣ አያናና ተስፋዬ በተሰኙ የጤፍ ዝርያዎች የአዳቃይነት መብት ማግኘት ችሏል፡፡ይህ በመሆኑም ኢትዮጵያ ከሦስት ሺሕ ዓመታት በላይ አብሯት የኖረውን፣ 50 ሚሊዮን ኢትዮጵያውያን በቋሚነት የሚመገቡትን፣ በየዓመቱ በሦስት ሚሊዮን ሔክታር መሬት ላይ የሚለማውን ጤፍ ባለቤት እንዳልሆነች ሁሉ መብቷን ማጣቷ ይታወሳል፡፡ይህ ሁኔታ በርካታ ኢትዮጵያውያንን ከማስቆጣቱም በላይ ወዲያውኑ ዕርምጃ ለመውሰድ ቢሞከርም የተደራጀ መረጃ ባለመኖሩ የዘገየ ሲሆን፣ በአሁኑ ወቅት ሁሉም ዓይነት መረጃዎች እየተደራጁ ስለሆነ መንግሥት በቅርቡ በይፋ ወደ ዕርምጃ እንደሚገባ ተገልጿል፡፡  